  Анжелика Тихонова корреспондент 2021-тӥ арын «Кизили» журнал 35 ар тырмонзэ пусйиз. Ӵапак со мында дыр ӵоже со шаерысьтымы но палэнысь покчи удмурт пиналъёсын ваче ки вамышъя. Солэн сюресэз, азьлоез но туалаез сярысь ивортодэтъя «Удмуртия» агентстволэн корреспондентэз журналлэн валтӥсь редактореныз Юргис Алексеевен но кылкутӥсь секретареныз Люза Бадретдиноваен вераськиз. «Кизили» журнал 1986-тӥ арын пӧсьтолэзе вордӥськиз. Солэн нырысетӥ номерез бордын уж ӝыны ар мынӥз. Валтӥсь редакторез тодмо кылбурчи Вениамин Ившин луиз. Коллективаз со туж творческой адямиосты люканы быгатӥз. Кылкутӥсь секретарез Елена Глебова вал. Соос ваньзы сямен трос аръёс ӵоже «Дась лу!» газетын ужазы. Отысь соос бадӟым опытэн «Кизили» журналэ ужаны лыктӥзы. Литературной редакторез нылпиослы туж тодмо гожъясь кылбурчи Герман Ходырев вал, нош суредасе Василий Мустаевез басьтӥзы Люза Бадретдинова, «Кизили» журналлэн кылкутӥсь секретарезВасилий Мустаев журналын али но тырше, 35 ар ӵоже солэсь фирменной туссэ кылдытэ. Солэн суредъёсыз журналэз туж узырмыто. Солэн аслаз аспӧртэм суредаськон манерез. Со пиналъёслэсь фантазизэс ужатыны быгатэ. Солэн котькуд иллюстрациезъя эшшо нимысьтыз выжыкыл малпаны луэ. Визьнодасьёс, дышетӥсьёс но шуо, суредъёсызъя пиналъёслы заданиос но сётыны луэ шуыса Люза Бадретдинова, «Кизили» журналлэн кылкутӥсь секретарезЖурналэ Василий Мустаевлэсь кылбуръёссэ но выжыкылъёссэ поттало. Ачиз ик гожтэ, ачиз ик суреда, пусъе Люза Бадретдинова. Озьы ик журналлэсь бамъёссэ яркыт буёло, чебер, тунсыко суредъёсын тырмытыны иллюстраторъёс Марина Гузаева, Галина Иванова (Мокина), Ирина Иванова (Вахрушева), Александр Васильев, Елена Каракулова юртто. 35 ар ӵоже «Кизили» вить редакторзэ воштӥз. Кыкетӥез кивалтӥсез калык писатель Вячеслав Ар-Серги луиз. Куинетӥез – озьы ик калык писатель Герман Ходырев. Берло Ульфат Бадретдинов лыктӥз, со журналэн 23 ар ӵоже валтӥз. Нош али куинетӥ арзэ ини та интыужын Юргис Алексеев тырше. Юргис Алексеев но Люза Бадретдинова редакциын Фото: Руслан Нуриахметов © udmurt.media Калыкын «выль ӵужон выль сямен ӵуже» шуо. Но журналэз лэсьтон ужын, эшшо ик нылпиослы, та ласянь туж лякыт луыны кулэ, шуэ Юргис Алексеев. Журналлэн аслаз традициосыз, соин нырысь ик ужпум сыӵе, кызьы аслым мон малпаськи - эн сӧры. Сыӵе валтӥсь ужпум пуктӥ. Нош собере каллен ма но со пыртыны луэ ини. Юргис Алексеев, «Кизили» журналлэн валтӥсь редакторезВалтӥсь редакторлэн уж борды сыӵе малпанэн басьтӥськемезлы луыса, журнал туссэ но, пуштроссэ но ӧз ышты, но со вакытэ ик выль, туала амалъёсын кӧня ке узырмиз. Кылсярысь, берло аръёсы журналэ QR-кодъёс пуктылыны кутскизы. Соосъя выжыса, пиналъёслы мультфильмъёс, видео, вужер театр возьматъязы, караоке пуктылӥзы. Улон азинске бере, куронъёс но, луонлыкъёс но воштӥсько, соин ик нырысетӥ номеръёсын ӵошатыса, журналлэн кагазэзлэн, валамон ини, ӟечлыкез мукет али. Буёлъёс синъёссэс кыско. Со ласянь солэн туала аспӧртэмлыкез, дыр. Собере пуштросэзъя ке, кызьы шуиз Вениамин Никонорович (Ившин – ред.) берло пумиськыкумы, <…>, журнал, зэм но, кие кутымон но яркытгес луиз. Но азяз пуктэм ужпумъёссэ со кызьы быдэсъя вал 35 ар талэсь азьло, кыӵе ужпумъёс пуктэмын, соос ик кылё, ми соосты быдэсъян бордын ужаськом Юргис Алексеев, «Кизили» журналлэн валтӥсь редакторезОзьы пиналъёс, 3-4 аресысен журналэн эшъяськыса, чеберлыкез валаны дышетско, литература, суредан удысъёсын мургес тодматско. Бӧрысь асьсэос журналэ я суредъёссэс, я кылбуръёссэс, я веросъёссэс ысъяло, дунъет басьто но азинскыны мылкыдзэс пуромыто. «Кизилиын» ужасьёс ялан гожъяськись пиналъёсты умой тодо ини, будэмзыя соосты эшъёссылы, «Ӟечбур!» газетлэн редакцияз ужасьёслы, ӵекто. Мон «ӟечбуръёслы» шуисько: «Шымыртэ, соос дасесь ини гожъяськыны». Дэбесысь милям тани Алиса Обатнина котькуд конкурсэ пыриське вал. Со сяна, нимаз гожъя вал Софья Волкова Писейгуртысь Алнаш ёросысь, озьы ик вань конкурсъёсы пыриське, нимаз но ужъёссэ келя. Литература удысын, малпасько, ассэ возьматоз на. Али юбилей ужрадын но дипломъёсын пусйим но, шӧдӥське, соос бадӟым будӥллям. Но милям мукетъёсыз но, пичиосыз, будо! Юргис Алексеев, «Кизили» журналлэн валтӥсь редакторезЛюза Бадретдинова пусъе, пиналъёс журналэ котьку но мыло-кыдо гожъяськизы. Берло тросэз соос творческой ӧнеръёсты бырйизы. Кылсярысь, татысен журналистлэсь сюрессэ Зинаида Рябинина, Ольга но Елена Никитинаос лёгизы. Озьы ик пӧлазы трос гинэ кылосбуръя факультетэз йылпумъямъёс, дышетӥсь, визьнодась луэмъёс. Пиналъёс сяна, «Кизилие» арлыдоос но гожъяло. Бадӟымъёс нырысетӥ произведениоссэс, кылбуръёссэс, веросъёссэс, выжыкылъёссэс ваё ми доры. <…> Соос асьсэлэсь устолыксэс волято шуыны луоз, тодмо ке но адямиос. Собере ини, «Кизили» журналын печатласькем беразы, кӧня ке аръёс ортчыса, со произведениоссэс адӟыны луэ ини нимаз книгаосысь Юргис Алексеев, «Кизили» журналлэн валтӥсь редакторез «Кизили» котьку яркыт пиштэ! Фото: Руслан Нуриахметов © udmurt.media «Кизилиез» дышетӥсьёс но ужазы мыло-кыдо куто: удмурт кылъя, литературая, шаертодонъя, технологияя урокъёсын, классной часъёсын. Озьы ик визьнодасьёс но соя ужало. Со нылпи садъёсысь но школаосысь ик журналэ трос ужъёс но вуо. Туж юрттӥсько милемлы воспитательёс, дышетӥсьёс. Соос урокъёсазы кутыны кутско ке, пиналъёс дышо журналмы борды, возьмало сое, толэзьлы быдэ дышетӥсьёссэс ёрто, ку вуоз ини журнал шуыса. Соос милемлы жингырто ини: уг на-а поты выль номерез, пиналъёс сьӧрамы ветло ни выль номерез курыса, шуо. Ми шумпотӥськом, сыӵе возьмасьёсмы вань шуыса Люза Бадретдинова, «Кизили» журналлэн кылкутӥсь секретарезЖурналэз быдэс классэн но басьтӥсьёс вань. Нош тужгес трос гожтӥськисьёс Пичи Пурга, Шаркан, Дэри, Алнаш, Можга, Вавож ёросъёсын люкасько. Со сяна, Башкириын, Татарстанын, Пермьын, Москваын басьто. Юргис Алексеевлэн верамезъя, нылпиос тужгес но вандылӥськонъёсты ярато. Дышетӥсьёслэн кылъёссыя, соос, пе, урокъёс вискын ик соосты вандылыны, лякылыны, шудонъёс лэсьтыны кутско ини. Пиналъёс журналэз пумысеныз учкыны кутско. Тужгес но яратоно материал – со вандылӥськон. Иллюстраторъёсмы сыӵе вандылӥськонъёс милемлы малпало. Ми ведь сое интернетысь ум басьтӥське. Милям котькуд уж, котькуд бамаз оригинальной луэ Юргис Алексеев, «Кизили» журналлэн валтӥсь редакторезСо сяна, нылпиос викторинаосы, конкурсъёсы мыло-кыдо пырисько. Журналлэн бамъёсыз вискын потӥсь пичи книжкаосты ярато. Шорысьтыз басьто, бамъёссэ радъяло, вурӟо но, соослэн асьсэлэн пичи книжказы пӧрме.  Редакциын ужасьёс ӵем гинэ пиналъёс доры командировкаосы потало, доразы ик пӧртэм шулдыръяськонъёс ортчытъяло. Нылпиос «Кизилиысь» кылбуръёсты лыдӟо, сценкаосты пукто, кырӟанъёсты кырӟало. Серемес учыръёстэк но уг луы. Татарстанэ Балтаси ёросысь Сэръя гуртэ потам вал. Дышетӥсьсы серекъяса вера, нырысетӥ классын, пе, верасько, «Кизилиысь» тӥ доры куное лыктозы туннэ шуыса. Одӥгез пинал, пе, паймиз: «Кизилиысь, инбамысь, асьме доры куное лыктозы?» Со уг тоды вылэм «Кизили» журнал потэ шуыса Люза Бадретдинова, «Кизили» журналлэн кылкутӥсь секретарез Пичи Пурга ёросысь пиналъёс «Кизили» журналэн тодматско Фото: vk.com («КИЗИЛИ»/ «ЗВЁЗДОЧКА» журнал) © Командировкаосы ветлыкузы, дышетӥсьёс трос гинэ ӵектонъёссэс верало. Кылсярысь, сценкаос, кырӟанъёс тросгес поттаны дэмлало. Нош берлозэ Пичи Пурга ёросысь Гожня гуртэ ветлыкузы, урокъёс вискын ортчытыны физкультминуткаос дасяны куризы. Журналэз лэсьтӥсьёс соосты одно ик лыдэ басьтыны тыршо.  «Кизилиос» пусъё, туала улонын троссэ смартфонъёс, интернетлэн луонлыкъёсыз вошто ке но, нылпи журнал котьку но луоз. Мынам кылэмея, шундыпуксён палан лыдӟиськонлы пумен бадӟымгес саклык висъяськыны кутске. Лыдӟиськон со узырмытэ ук адямиез. Со кызьы ке трендэ пыре. Тузӥ луэ лыдӟиськон. Со асьме доры но вуоз кадь потэ. Нош ми нылпиослы со лыдӟиськон дуннее сюрес усьтӥськом выль произведениосын Юргис Алексеев, «Кизили» журналлэн валтӥсь редакторезСо сяна, журнал пиналъёслы киоссэс волятыны, йырвизьзэс сынаны юрттэ. Нылпи журналлэн туж трос функциосыз, кудъёсыз киосты, синъёсыз, йырвизез ужатыны кулэ, шӧдыны кулэ сое, кутылыны кулэ. Малпасько, азьланяз но со яркыт буёло потоз. Лыдӟисьёсмы луозы Люза Бадретдинова, «Кизили» журналлэн кылкутӥсь секретарезТодэ вайытом, «Кизили» журнал котырес лыдпуссэ 17-тӥ куарусёнэ пусйиз. Тегъёс: нылпиос Удмуртия удмуртъёс лыдпусъёс газет-журналъёс  